SL Uradni list Evropske unije L 178/22

IZVEDBENI SKLEP KOMISIJE (EU) 2016/1072

z dne 29. junija 2016

o zaključku protidampinškega postopka za uvoz nekaterih penjenih keramičnih filtrov s poreklom iz Ljudske republike Kitajske

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1), in zlasti člena 9(1) Uredbe,

ob upoštevanju naslednjega:

1. POSTOPEK

(1) Evropska komisija („Komisija“) je 14. avgusta 2015 na podlagi člena 5 Uredbe (ES) št. 1225/2009 („osnovna uredba“) začela protidampinško preiskavo v zvezi z uvozom nekaterih penjenih keramičnih filtrov s poreklom iz Ljudske republike Kitajske („LRK“) v Unijo. Obvestilo o začetku je objavila v Uradnem listu Evropske unije (2) („obvestilo o začetku“).

(2) Komisija je preiskavo začela na podlagi pritožbe, ki jo je 1. julija 2015 vložila družba Vesuvius GmbH („pritožnik“). Pritožnik predstavlja več kot 25 % celotne proizvodnje penjenih keramičnih filtrov v Uniji. Pritožba je vsebovala dokaze o dampingu in znatni škodi, ki je zaradi tega nastala, kar je zadostovalo za začetek preiskave.

(3) Komisija je v obvestilu o začetku zainteresirane strani pozvala, naj se ji javijo, če želijo sodelovati v preiskavi. Poleg tega je o začetku preiskave posebej obvestila pritožnika, druge znane proizvajalce Unije, znane proizvajalce izvoznike ter kitajske organe, znane uvoznike, dobavitelje in uporabnike, trgovce ter združenja, za katera je znano, da jih to zadeva, in jih povabila k sodelovanju.

(4) Zainteresirane strani so imele možnost, da predložijo pripombe o začetku preiskave in zahtevajo zaslišanje pred Komisijo in/ali pooblaščencem za zaslišanje v trgovinskih postopkih.

2. UMIK PRITOŽBE IN USTAVITEV POSTOPKA

(5) Pritožnik je z dopisom z dne 8. marca 2016, naslovljenim na Komisijo, umaknil svojo pritožbo.

(6) V skladu s členom 9(1) osnovne uredbe se postopek lahko ustavi, če pritožnik umakne pritožbo, razen če ta ustavitev ne bi bila v interesu Unije.

(7) Komisija je menila, da je treba protidampinški postopek ustaviti, saj v preiskavi ni bilo ugotovljeno, da to ne bi bilo v interesu Unije. Zainteresirane strani so bile o tem obveščene in so imele možnost predložiti pripombe. Komisija ni prejela pripomb, ki bi kazale, da takšen zaključek ne bi bil v interesu Unije.

(8) Komisija zato ugotavlja, da bi bilo treba protidampinški postopek v zvezi z uvozom nekaterih penjenih keramičnih filtrov s poreklom iz LRK v Unijo ustaviti.

(9) Ta sklep je v skladu z mnenjem Odbora, ki ga določa člen 15(1) osnovne uredbe –

SPREJELA NASLEDNJI SKLEP:

Člen 1

Protidampinški postopek v zvezi z uvozom penjenih keramičnih filtrov s povprečno poroznostjo do 60 ppi (por na palec) in takšno odpornostjo proti temperaturnim spremembam, da vzdržijo spremembo temperature s sobne temperature na najmanj 1 300 °C pri prehodu raztaljenih kovin, narejeni iz keramičnega materiala, razen tistih:

— iz silikatne fosilne moke ali podobnih silikatnih zemljin ali

— ki vsebujejo več kot 50 mas. % cirkonij (cirkonijev oksid ZrO2),

s poreklom iz Ljudske republike Kitajske in trenutno uvrščenih pod oznake KN ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 in ex 6909 19 00, v Unijo se ustavi.

Člen 2

Ta sklep začne veljati dan po objavi v Uradnem listu Evropske unije.

V Bruslju, 29. junija 2016 Za Komisijo Predsednik Jean-Claude JUNCKER

(1) UL L 343, 22.12.2009, str. 51.

(2) Obvestilo o začetku protidampinškega postopka za uvoz nekaterih penjenih keramičnih filtrov s poreklom iz Ljudske republike Kitajske (UL C 266, 14.8.2015, str. 14).